छैटौँ धादिङ महोत्सव आगामी फागुन १६ गतेबाट सुरु हुने भएको छ । धादिङको कृषि, पर्यटन, जलस्रोत तथा उद्योगको विकासका लागि महोत्सवको आयोजना गरिएको हो । महोत्सवको लागि तयारी तिव्र बनाइएको आयोजकले जानकारी दिएको छ । महोत्सवको लागि स्टल निर्माण तथा बुकिङको काम भइरहेको साना तथा मझौला व्यवसाय महासंघ नेपालका अध्यष रामलाल श्रेष्टले बताउनुभयो । स्थानीय स्तरमा उत्पादित वस्तु तथा सेवाहरुलाई बढि महत्व दिने महोत्सवमा मुख्य आकर्षणको रुपमा कृषि प्रदर्शनी, घरेलु तथा साना उद्योगबाट उत्पादित वस्तुको प्रदर्शनी, विभिन्न औद्योगिक उत्पादनको प्रदर्शनी तथा बिक्री वितरण रहेको छ । त्यसैगरी महोत्सवमा हस्तकलाको प्रदर्शनी, जडीबुटीको प्रदशनी, बन्यजन्तु संरक्षण डकुमेन्ट्री प्रदर्शनी, खनिज जन्य उत्पादनको प्रदर्शनी समेत गरिने उहाँले बताउनु भयो । छैटौँ धादिङ महोत्सवलाई अगिल्ला महोत्सव भन्दा सव्य र भव्य बनाउनको लागि तयारीलाई तिब पारिएको आयोजकले जनाएको छ । महोत्सवमा विभिन्न जातजातिको भेषभुषा झल्कने संस्कृतिको प्रदर्शनी तथा झाँकिलिला प्रदशनी समेत गरिने बताइएको छ । त्यस्तै धादिङ जिल्लाको पर्यटकीय क्षेत्रहरुको दृश्यावलोकन गर्नका लागि प्याराग्लाइडिङ तथा हेलिकप्टरको समेत व्यवस्था गरिने आयोजकले जनाएको छ । फागुनको २७ गतेसम्म चल्ने महोत्सव धादिङबेसी स्थित खुल्ला मञ्चमा हुने छ ।